Ftit qabel it-tokki ta’ nofsillejl, li daħlu l-ġurnata li qed tfakkar l-għaxar sena mis-sħubija ta’ Malta fl-Unjoni Ewropea, il-Port il-Kbir xegħel bid-dwal spettakolari. Dwal li taw bidu għall-spettaklu ta’ logħob tan-nar u li kien jikkonsisti wkoll f’wirja mtella’ mill-istudenti tal-MCAST, li ntweriet mal-faċċata tal-forti Sant Anġlu. Eluf segwew l-ispettaklu mill-Belt, fuq in-naħa l-oħra tal-forti Sant Anġlu. Jifridhom hemm il-Port il-Kbir, protagonist f’ħafna ġrajjiet ta’ pajjiżna. Kien lejl b’temp bnazzi u bla riħ, perfett għad-dilettanti u kull min jagħmel il-logħob tan-nar. Il-proġettazzjoni grafika li ssellfet il-faċċata tal-forti Sant Anġlu hija xogħol li se tkun parti mill-ispettaklu li se jsir il-ġimgħa d-dieħla meta Malta tiċċelebra l-10 anniversarju mid-dħul fl-Unjoni Ewropea, inħadmet minn grupp ta studenti mill-MCAST li preżentaw ix-xogħol tagħhom lill-Prim Ministru Joseph Muscat. L-arti viżiva hija xogħol ta’ 30 student mill-istituti tal-media u l-grafika li se tkun parti mill-ispettaklu ta’ dawl fuq il-Forti Sant Anġlu, simili għal kif sar fil-lejl ta bejn it-30 ta’ April u l-1 ta’ Mejju 2004 dakinhar tad-dħul ta’ Malta fl-Unjoni Ewropea. Il-proġettazzjoni hija dwar tifla t’għaxar snin – Sara – li tippersonifika lill-Malta.  Il-wirja bid-dwal hija maqsuma f’erba’ partijiet li jfehmu t-triq ta’ Malta fl-Unjoni Ewropea. Aktar filmati miċ-ċeleberazzjoni tal-bieraħ fil-ħin li ġej.